b'\n_START_ARTICLE_\nYhteismets\xc3\xa4\n_START_PARAGRAPH_\nYhteismets\xc3\xa4 on usean osakkaan yhteisesti omistama ja hallitsema mets\xc3\xa4alue. Suomessa yhteismets\xc3\xa4 on kiinteist\xc3\xb6ille yhteisesti kuuluvaa aluetta. Siihen kuuluvat alueet voivat sijaita eri kunnissa._NEWLINE_Sen osakkaita ovat osakaskiinteist\xc3\xb6jen omistajat. Jos kiinteist\xc3\xb6ll\xc3\xa4 on useita omistajia, he ovat yhdess\xc3\xa4 yhteismets\xc3\xa4n osakkaita. Osakkaat muodostavat yhdess\xc3\xa4 yhteismets\xc3\xa4n osakaskunnan. Osakkaat eiv\xc3\xa4t vastaa osakaskunnan velvoitteista henkil\xc3\xb6kohtaisesti, vaan osakaskunta yhdess\xc3\xa4 voi saada nimiins\xc3\xa4 oikeuksia ja tehd\xc3\xa4 sitoumuksia._NEWLINE_Osakaskunnan p\xc3\xa4\xc3\xa4t\xc3\xb6svaltaa k\xc3\xa4ytt\xc3\xa4\xc3\xa4 yhteismets\xc3\xa4lain ja yhteismets\xc3\xa4n ohjes\xc3\xa4\xc3\xa4nn\xc3\xb6n mukaisesti osakaskunnan kokous, hoitokunta tai toimitsija._NEWLINE_Yhteismets\xc3\xa4ll\xc3\xa4 ei ole mit\xc3\xa4\xc3\xa4n julkisoikeudellisia piirteit\xc3\xa4 eik\xc3\xa4 velvoitteita. Yhteisomistuksen avulla metsi\xc3\xa4 pyrit\xc3\xa4\xc3\xa4n s\xc3\xa4ilytt\xc3\xa4m\xc3\xa4\xc3\xa4n suurina talousyksikk\xc3\xb6in\xc3\xa4, jolloin niiden k\xc3\xa4ytt\xc3\xb6 on mets\xc3\xa4talouden kannalta edullisempaa kuin pienten mets\xc3\xa4alueiden. Yhteismetsi\xc3\xa4 on historiassa perustettu harvoin vapaaehtoisesti, vaan niit\xc3\xa4 on muodostettu isojaon ja asutustoiminnan yhteydess\xc3\xa4._NEWLINE_Kiinteist\xc3\xb6nmuodostamislain 10 luvun mukaisten toimitusten, joita ovat yhteismets\xc3\xa4n perustaminen ja yhteismets\xc3\xa4\xc3\xa4n liittyminen, toimituskustannukset maksetaan kokonaan valtion varoista. V\xc3\xa4hint\xc3\xa4\xc3\xa4n kahden kiinteist\xc3\xb6n omistajat voivat perustaa yhteismets\xc3\xa4n hakemalla asiaa koskevaa toimitusta maanmittaustoimistosta.\n_START_SECTION_\nYhteismets\xc3\xa4n historiaa\n_START_PARAGRAPH_\nSuomessa yhteismetsi\xc3\xa4 alettiin perustaa 1880-luvulla. Ensimm\xc3\xa4iset niit\xc3\xa4 koskevat m\xc3\xa4\xc3\xa4r\xc3\xa4ykset sis\xc3\xa4ltyiv\xc3\xa4t vuoden 1886 mets\xc3\xa4lakiin. Yleens\xc3\xa4 yhteismetsi\xc3\xa4 muodostettiin siten, ett\xc3\xa4 valtio antoi ne yhteiseksi omaisuudeksi yksityisille tiloille tai jakokunnalle. T\xc3\xa4ll\xc3\xb6in ehtona oli, ett\xc3\xa4 mets\xc3\xa4maa pysytet\xc3\xa4\xc3\xa4n yhteismets\xc3\xa4n\xc3\xa4 ja sit\xc3\xa4 k\xc3\xa4ytet\xc3\xa4\xc3\xa4n osakkaiden tekem\xc3\xa4n ja maaherran vahvistaman hoitosuunnitelman mukaan. J\xc3\xa4rjestett\xc3\xa4ess\xc3\xa4 It\xc3\xa4-Suomen lahjoitus\xc2\xadmaiden maanomistusoloja perustettiin kaksi lahjoitusmaa-yhteismets\xc3\xa4\xc3\xa4. Isojaoissa annettiin tiloille manttaalin korotusta ja mets\xc3\xa4veroa vastaan yhteismetsiksi alueita, jotka sopivat huonosti valtionpuistoiksi. Asutusyhteismetsi\xc3\xa4 muodostettiin valtion tilattomalle v\xc3\xa4est\xc3\xb6lle ostamien maatilojen metsist\xc3\xa4. Tosin my\xc3\xb6hemmin useita asutusyhteismetsi\xc3\xa4 jaettiin osakkaille._NEWLINE_Yhteismetsien hallintoa varten s\xc3\xa4\xc3\xa4dettiin 1925 yhteismets\xc3\xa4laki ja 1958 asutusyhteismets\xc3\xa4laki. Nykyisin voimassa oleva yhteismets\xc3\xa4laki asetuksineen on vuodelta 2003. Yhteismets\xc3\xa4n muodostamisesta s\xc3\xa4\xc3\xa4det\xc3\xa4\xc3\xa4n kiinteist\xc3\xb6nmuodostamislain 10 luvussa. Sen mukaan yhteismets\xc3\xa4n on muodostettava tarkoituksenmukainen kokonaisuus. Olemassa olevaan yhteismets\xc3\xa4\xc3\xa4n voidaan liitt\xc3\xa4\xc3\xa4 uusia tiluksia antamalla tiluksen luovuttajalle sit\xc3\xa4 vastaava osuus yhteismets\xc3\xa4\xc3\xa4n. Yhteismets\xc3\xa4 voi my\xc3\xb6s ostaa lis\xc3\xa4maata kiinteist\xc3\xb6n kaupalla._NEWLINE_Vuoden 1938 lopussa Suomessa oli asutusyhteismetsi\xc3\xa4 34 kappaletta ja niiden yhteispinta-ala oli 12\xc2\xa0307 hehtaaria. Muita yhteismetsi\xc3\xa4 oli 32 kappaletta eli 90\xc2\xa0161 hehtaaria. Vuonna 1960 yhteismetsi\xc3\xa4 oli 129 kappaletta yhteispinta-alaltaan 372\xc2\xa0000 hehtaaria. Suurimpia olivat Pohjois-Suomen isojaon yhteydess\xc3\xa4 perustetut Kuusamon, Kemij\xc3\xa4rven, Sallan ja Inarin yhteismets\xc3\xa4t. Nykyisin suurin on l\xc3\xa4hes 85\xc2\xa0000 hehtaarin laajuinen Kuusamon yhteismets\xc3\xa4, jolla on yli 5\xc2\xa0000 osakasta. Pienimp\xc3\xa4\xc3\xa4n yhteismets\xc3\xa4\xc3\xa4n kuuluu 19 hehtaaria maata. Toukokuussa 2010 yhteismetsien maapinta-ala oli yhteens\xc3\xa4 531\xc2\xa0160 hehtaaria. Niiden pinta-ala on 3,9 prosenttia yksityismetsien pinta-alasta._NEWLINE_P\xc3\xa4ij\xc3\xa4t-H\xc3\xa4meess\xc3\xa4 perustettiin 24. tammikuuta 2012 uudenlainen yhteismets\xc3\xa4, joka on sekaomisteinen. Yksityisten lis\xc3\xa4ksi omistajina toimivat mets\xc3\xa4hallitus, mets\xc3\xa4keskus ja mets\xc3\xa4nhoitoyhdistys P\xc3\xa4ij\xc3\xa4t-H\xc3\xa4me. Yhteismets\xc3\xa4n pinta-ala on yli kolmensadan hehtaarin laajuinen.'